
Maah E Shabaan Aur Shab E Baraat Ki Haqeeqat 


Bismillahirrahmanirraheem 

Shuru Allah ka Naam le kar jo bada Meharbaan aur Nihayat Raham karne wala 
hai. 


MAAH E SHABAAN MEIN NABI SALLALLAHU ALAIHI WA SALLAM KA 
MAMOOL 


Maah e Shabaan qamri mahino mein aathwa (8th) mahina hai ye mahina rajab 
aur ramazaan k darmiyaan mash'hoor mahina hai is saal k aatey hi ummat e 
islamiya maah e mubarak ramazaan k istaqbaal k liye tayyar ho jati hai aur 
shabaan k mahine hi se nafli roozey rakh kar ramazaan mein farz roozey rakhne ki 
koshish karne lagti hai aur yahi hamare Nabi E Akram Sallallahu Alaihi Wa Sallam 
ki sunnat e mubaraka bhi hai k Aap is maah mein bakasrat nafli roozey rakhte they 
chunanchey Hazrat Ayesha Razi Alllahu Anha bayan karti hai k Rasool Allah 
Sallallahu Alaihi Wa Sallam nafli roozey rakhte they yaha tak k hum kehte k ab Aap 
rooza rakhna nahi chodenge phir Aap rooza chood dete yaha tak k hum kehte k ab 
Aap rooza nahi rakkhenge aur mene Rasool Allah Sallallahu Alaihi Wa Sallam ko 
ramazaan ul mubarak k alawa kabhi kisi mahine k mukammal roozey rakhte hue 
nahi dekha aur mene Aap ko shabaan se zayada kisi mahine mein rooza rakhte 
hue nahi dekha. (Sahih Bukhari Hadees no. 1969, Sahih Muslim Hadees no. 1156) 

Aur Sahih Muslim mein izafa hai k Aap Sallallahu Alaihi Wa Sallam thode dino ko 
chood kar purey shabaan rooza rakhte they, Isi tarah Hazrat Ayesha Razi Allahu 
Anha se marvi hai k unhone bayan kiya k mene Nabi e Akram Sallallahu Alaihi Wa 
Sallam ko shabaan se zayada kisi mahine mein roozey rakhte hue nhi dekha Aap 
isme roozey rakhte they siwa e chand ayyam k balkey Aap purey mahine mein 
rooza rakhte they. (Sunan Tirmizi Hadees no. 736) 

Hazrat Ayesha Razi Allahu Anha bayan karti hai Rasool Allah Sallallahu Alaihi Wa 
Sallam ko roozo k liye sab se mehboob mahina shabaan tha phir Aap is k baad 
ramazaan k roozey rakhte they. (Sunan Abu Dawood Hadees no. 2431) 

Sahih Muslim k izaafe se ye maloom hua k purey shabaan k roozey maqsood nahi 
balke Aap chand ayyam ko chood kar shabaan k aksar ayyam mein roozey rakhte 
they, Allama Hafiz Ibne Hajar Rahimahullah ne (Fathul Baari jild 4 hadees no. 252) 
mein sarahat ki hai k purey shabaan se muraad shabaan k aksar ayyam hai 

Mazkoora bala Ahadees e Nabwiya se maloom hua k Nabi E Akram Sallallahu 
Alaihi Wa Sallam ka ye mamool tha k Aap shabaan mein bakasrat nafli roozey 
rakhte they lihaza ummat ko bhi apne Nabi Sallallahu Alaihi Wa Sallam k uswa e 
hasana ko apnate hue maah e shabaan mein bakasrat nafli roozey rakhne ka 
ehtamaam karna chahiye. 

Rasool Allah Sallallahu Alaihi Wa Sallam k is maah e shabaan mein bakasrat nafli 
roozey rakhne ki hikmat ki sarahat ek marfoo sahih hadees mein milti hai k Hazrat 
Usaama bin Zaid Razi Allahu Anhu ne Rasool Allah Sallallahu Alaihi Wa Sallam se 
sawal kiya k Ae Allah k Rasool Sallallahu Alaihi Wa Sallam! mene aapko kisi 
mahine mein itne roozey rakhte hue nahi dekha jitne Aap shabaan mein rakhte 
hai to Aap Sallallahu Alaihi Wa Sallam ne farmaya: Ye wo mahina hai jisme loog 
rajab aur ramzan k baad rooozey se gaafil ho jaate hai halankey isme aamaal Allah 
rabbul alameen ki taraf utha liye jaate hai aur mein ye pasand karta hu k mere 
aamaal roozey ki halat mein uthaye jaye. (Sunan Nasayi Hadees no. 2357) 

In Tamaam Ahadees se maloom hua k maah e shabaan mein kasrat se nafli roozey 
rakhne ka ehtamaam karna chahiye, albatta aadhey shabaan k baad roozey se 
mana kiya gaya takey ramazaan k roozey k liye taaqat bar-qaraar rahe. 

SHAB E BARAAT KI HAQEEQAT 


Haqeeqat ye hai k jin do chaar raato ki fazilat khaas taur par bayan ki jaati hai aur 
is mein sahih wa galat ki tameez nahi ki jaati unme se ek shabaan ki pandarvi 
(15th) raat ki fazilat hai jisko aam taur se shab e baraat kaha jata hai maah e 
shabaan k shuru hote hi muslim muasharey mein shab e baraat ka charcha aam 
ho jata hai aur is munasibat se aeen islaami aamaal k naam par ramoom wa 
bida'aat aur khurafaat kiye jaate hai aur loog un umoor ko islaami aamaal jaante 
aur maante hai jinka saboot nasoos e shareeya se nahi milta, pandarvi (15th) 
shabaan ki shab mein bahut saare musalmaan jin aqaid wa aamaal ko badi 
aqeedat wa ehtaraam se anjaam dete hai aur unhe islaami aamaal se joodte hai 
un tamaam aamaal ka shariyat se koi tallluq nahi balke un rasoom wa aqaid e 
baatila mein se aksar par ulama e islaam ne nakeer ki hai. 

Shab e baraat se mutalliq riwaaj paane wale aqaid aur aamal mein se baaaz ka 
ikhtisaar k saath yaha jayeeza liya ja raha hai, shab e baraat ki fazilat mein bahut si 
ahadees bayan ki jaati hai lekin ek hadees ko chood kar saari ahadees zaeef aur 
mouzu hai albaata is raat k baare mein Nabi Sallallahu Alaihi Wa Sallam ka ye 
irshaad sahih sanad k saath riwayat kiya gaya hai, Allah tabarak o ta'ala shabaan ki 
pandarvi (15th) raat ko apni makhlooq ki taraf nazar e rahmat dekhata hai phir 
saari makhlooq ko mushrik aur keena parwar k alawa bakhsh deta hai. (Sahih Ibne 
Hibban, Tabraani, Shobul emaan behaqui) 

Jabke dusri raato mein ye alfaar mazkoor hai k beshak Allah ta'ala shabaan ki 
pandarvi (15th) raat ko apne bando par nazre rahmat daalta hai phir momino ko 
bakhsh deta hai aur kafiro ko mohlat deta hai aur keena parwar loogo ko chood 
deta hai yaha tak k wo apne dilo ko keena se paak kar de. (Sahih Jamey Sageer 
Hadees no. 1898) 

Wazahat: Ye riwayat bhi sahih nahi hai iski tafseel aagey aa rahi hai In Sha Allah. 

Is hadees ko shabaan ki pandarvi (15th) raat ki fazilat mein bayan kiya jata hai 
lekin is mein dusri raato ki banisbat is raat ki fazilat saabit nahi hoti kyunki 
sahiheen ki riwayat mein is se zayada fazilat har raat mein tauba wa astagfaar ko 
hasil hai jis se saabit hua k Allah ta'la ka aasmaani dunya par nuzool har raat mein 
hota hai lihaaza is hadees se pandarvi (15th) shabaan ki raat ki fazilat saabit nahi 
hoti. 


1. QABRO KI ZIYARAT KA EHTAMAAM 


Shab e barat ko hamare muasharey mein shehar khamoosha ki eid karaar de diya 
gaya hai loog is raat mein khasoosi taur par jamaat dar jamaat mard aur bacche 
namaz e magrib k baad qabro ki ziyarat ka ehtamaam karte hai aur ise is raat ka 
masnoon amal karaar dete hai is munasibat se qabaritaano mein chiraga (yani 
chiraag wagira) aur roshni k saath hi qabro ki safayi aur choona kaari ka bhi 
ehtamaam kiya jata hai. 

Qabro ki ziyarat karna mashrooh amal hai jesa k Nabi Sallallahu Alaihi Wa Sallam 
ne hazrat Buraida Razi Alla hu Anhu ki hadees mein farmaya k mene turn ko pehle 
qabro ki ziyarat karne se mana kiya tha ab turn loog qabro ki ziyarat karo. (Sahih 
Muslim Hadees no. 977) 

Aur Hazrat Abu Huraira Razi Allahu Anhu ki hadees mein Rasool Allah Sallallahu 
Alaihi Wa Sallam ne farmaya qabro ki ziyarat karo is liye k ye tumhe maut yaad 
dilaati hai. (Sahih Muslim Hadees no. 976) 

Qabro ki ziyarat karna bila tayeen zamaan wa waqt wa munasibat mashroo amal 
hai albatta is k liye kisi khaas din ya kisi khaas munasibat ko makhsoon karna 
durust nahi, is raat mein khaas taur par naamaz e magrib k baad qabristaano ki 
khususi ziyarat k liye: 

Hazrat Ayesha Razi Allahu Anha se marvi hadees se istedlaal karte hai k ek raat 
Rasool Allah Sallallahu Alaihi Wa Sallam Hazrat Ayesha Razi Allahu Anha k waha 
they Aap Sallallahu Alaihi Wa Sallam achanak waha se nikle hazrat Ayesha Razi 
Allahu Anha bhi aap ke piche nikli to kya dekhti hai k Aap Baqee Qabristaan mein 
tashreef le gaye Rasool Allah Sallallahu Alaihi Wa Sallam ne unhe dekha to 
farmaya kya tumhe is baat ka andaza tha k Allah aur uske Rasool Sallallahu Alaihi 
Wa Sallam turn par zulm karenge, Ayesha Razi Allahu Anha ne kaha k Ae Allah k 
Rasool Sallallahu Alaihi Wa Sallam! mujhe ye shak hua tha k shayad aap kisi aur 
beewi k yaha chale gaye tab aap ne farmaya: Beshak Allah tabarak o ta'ala 
shabaan ki pandarvi (15th) raat ko aasmaani dunya par nuzool farmaata hai phir is 
se zayada wo utne loogo ki magfirat karta hai jitne banu kalb ki bakriyo k baal hai. 
(Sunan Tirmizi Hadees no. 739, Sunan Ibne Maaja Hadees no. 1389) 

Is hadees ko imam tirmizi, imam bukhari, imam daare qutni, allama ibne jauzi, 
allama ibne baaz aur muhaddis sheikh muhammad nasiruddin albaani 
rahimahullah wagaira ne zaeeef qaraar diya hai phir is se shab e baraat mein 
qabro ki khasoosi ziyart ki mashroiyat ka saboot kese hasil hoga. 

Jabke Rasool Allah Sallallahu Alaihi Wa Sallam ne baqee qabristaan mein jaane 
wale ahle baqee k liye dua e magfirat karne ka waqiya Hazrat Ayesha Razi Allahu 
Anha se marvi ek Sahih Hadees mein mazkoor hai is ki tafseel sahih muslim 
wagaira mein hai, is mein shabaan ki pandarvi (15th) raat ka koi zikr nhi hai is 
hadees mein ye alfaaz hai k Aap Sallallahu Alaihi Wa Sallam ne farmaya: Yaani jab 
tumne dekha to us waqt mere paas jibraeel alihis salaam aye they unhone turn se 
chipate hue aahista se mujhe pukara to mene bhi turn se chipate hue unhe 
aahista se jawab diya aur tumne apne baaz kapde utaare hue they is haal mein wo 
andar nhi a sakte they mene ye samjha k turn so gayi ho is liye mene tujhe jagana 
pasand na kiya aur mujhe ye khauf bhi tha k kahi turn mere bagir wahshat mein 
na mubtala ho jao jibraeel alaihis salaam ne kaha k aap k rabb ne aap ko hukm 
kiya hai k aap ahle baqee k paas aaiye aur unke liye magfirat ki dua kare. (Sahih 
Muslim Hadees no. 974) 


7 



Maah E Shabaan Aur Shab E Baraat Ki Haqeeqat 


Lihaza sabit hua k waqiya e baqee ka shab e baraat se koi talluq nahi hai aur na 
uska kisi sahih hadees mein zikr hai is liye ek zaeef hadees ko hujjat bana kar ye 
aqeedah rakhna durust nahi k is raat mein qabristaan mein jana masnoon hai 
balke is raat mein murawajjah andaaz se qabro ki ziyarat karna bida'at hai jis se 
bachna chahiye. 


2. AATISH BAAZI WA CHIRAGA KARNA 


Shab e baraat k din chiraga aur aatish baazi ko badi ahmiyat hasil hoti hai, shab e 
baraat ki aamad ka uske zariye aelan hota hai ummat e muhammadiya is par apni 
jayez kamayi ko sarf (zaya) karti hai aur ashraaf wa fuzool karchi ka muzahira 
karke shetaan k bhai bante hai jabke haqeeqat ya hai k ye sarasar hinduwana 
teyohaar diwaali ki nakkali hai aur sahih hadees mein Nabi Sallallahu Aalihi Wa 
Sallam ne farmaya: jo kisi qaum ki mushabihat ikhtiyaar karega uska shumaar usi 
qaum se hoga, is gair islaami aur gair sharayi amal par ulama e islam ne sakht 
nakeer ki hai chunanchey molana asraf ali thanvi sahab aatish baazi ki shana'at wa 
qabahat ko bayan karte hue farmaate hai k minjumla in rasoom k ek aaatish baazi 
hai is mein muta'addad kharabiya hai: 

1. Maal ka zaaya karna jis ka haraam hona quran e majeed mein mansoos hai 

2. Apni jaan ko apne baccho aur padosiyo ko khatrey mein daalna jiski hurmat bhi 
quran e majeed mein mansoos hai Allah ne farmaya: Mat daalo apni jaano ko 
halakat mein. (Surah Baqarah Surah no. 2 ayat no. 195), isi waaste hadees shareef 
mein bila zarurat aag k talbees wa qurb se mukhalifat ayi hai chunanchey khuli 
aag aur jalta chiraag chood kar soone ko mana farmaya hai. 

3. Baaz aukaat aatish baazi mein kaagaz bhi sarf hota hai jo aalaat e ilm se hai aur 
aalaat e ilm ki be adbi khud amar e qabeeh hai jesa k uper bayan hua phir gazab 


8 


Maah E Shabaan Aur Shab E Baraat Ki Haqeeqat 


ye hai k likhey hue kagaz bhi istemaal hote hai khuwah is par kuch bhi likha ho 
quran ya hadees. 

4 . Baccho ko ibtida se taleem maasiyat ki hoti hai jis k waaste shari'e hukm hai k 
unko ilm wa amal sikhao goya nauzubillah hukm shari'e ka poora muqabala hai 
bilkhusoos shab e baraat mein ye khurafaat karna mazeed gunah ka moojab hai. 

5. Baaz aukaat aatish baazi uper ko choodi jati hai jise bail, udan anaar aur 
khatangah wagira, awwal to baazo k sar par girte hai aur loogo ko choot lagti hai 
alawa azee is mein yajooj majooj ki mushabihat hai k wo aasman ki taraf teer 
chalayenge aur kuffar ki mushabihat haraam hai. (Islaah E Rasoom safa no. 19 aur 
20 ) 

Shab e baraat k mouke par ye aam mushahida hai k na samajh loog dukaano, 
makaano, mehfilo, masjido aur qabro mein khoob rooshni karte hai, aanko ko 
chaka choond kar dene wale rang birangey kumkumo par be tahasha sarf kiya 
hota hai, thik yahi kaam dewali k mookey par hinduo k yaha hota hai is liye 
a'emma e deen ne is amal ko gair shari'e aur bida'at qaraar diya hai aur is par 
sakht nakeer ki hai chunanchey allama hafiz jalaluddin siyooti Rahimahullah likhte 
hai k far'a sharhul mahzab mein hai k munkar bida'ato mein se ye hai k bahut se 
mulko mein saal ki maroof raato mein masalan shab e baraat nisf e shabaan ko 
badi badi kandeele ja late hai jiski wajah se bahut se mufasid paida hote hai 
masalan: 

1. Ehtamaam k sath kasrat se aag ja la kar majoosiyo ki tarah baithne k mushaba 
hai 

2. galat jagah maal zaaya karna 

3. is k nateeje mein bahut si masajid mein baccho aur nikammo ki bheed lagti hai, 
khel kood aur shoor wa shugab hota hai aur aese loog masjid k qareeb aate hai 
jinse masjid ki be hurmati hoti hai aur gandagi paida hoti hai is k alawa aur bhi 

bahut si kharabiya hai jinse masjid ko mehfooz rakhna wajib hai. (Ba hawala 
mahanama darool uloom deoband shumara maah november 2000, safa no. 30 
aur 31) 

Mashoor hanfi aalim mulla ali qaari rahimahullah sharah mishkaat likhte hai k is 
raat chiraaga aur zayada rooshni karna qaum e bura makka ki aejaad hai ye loog 
asal mein aatish parast they jab islaam laye to inhone ye rasam islam mein dakhil 
kardi takey musalmano k saath namaz mein aag ko sajda kare, shariyat mein is 
raat chiraga karne ka koi saboot nahi milta. (Marqatul Mafateeh sharah 
Mishkaatul Masabeehjild 1 safa no. 198) 

Mash'hoor muhaddis shah abdul haqq dehalvi rahimahullah farmaate hai aur 
bida'at mein se wo rasam hai jiska aksar hind mein loogo ne riwaaj de rakkha hai 
yaani chiraag jalana aur usko makano aur deewaro par rakhna aur us par fakhar 
karna ye wo amar hai jiski motabar kitabo mein koi asal nahi balke gair motabar 
kitabo mein bhi nahi aur koi zaeef aur mauzo riwayat tak bhi iske baare mein 
waarid nahi hoti aur na is ka hind k siwa kisi aur mulk mein riwaaj hai na haramain 
sharafaien mein aur na unke siwa arab k degar hisso mein aur na ajam mein 
siwaye hindustan (aur pakistan) k balke mumkin hai k ye hinduo ki rasam diwali se 
is rasam ko liya gaya hai kyunki hindustan mein amooman rasoom zamana e kufr 
ki hi baaki hai. (12 mahino k fazail wa ahkaam safa no. 37) 

Isi tarah molana abdul hayi lakhnavi farmaate hai k aam jahilo ne is raat (rajab ki 
27vi aur shabaan ki 15vi raat) ko gooya do eidey bana rakkhi hai aur isko islam 
samajh rakkha hai halankey ye sareeh bida'at hai is mein chiraag aur rooshni 
karna khilaaf e sunnat hai tajjub hai k loog kisi tarah bida'ato se chipte hue hai aur 
sunnato se mutalliq koi parwaah nahi karte. (Al asarul marfua safa no. 62) 

Gharo, bazaaro, dookano aur masjido k alawa qabristan bhi is shab ko noor ban 
jaate (yani rooshni karte hai) hai aur waha badi chehal pehal hoti hai jabke ek 
hadees mein Nabi Sallallahu Aalihi Wa Sallam ne sarahat k saath qabristaan par 

chiraaga karne walo par laanat bheji hai. (Sunan Abu Dawood, Sunan Nasai, Sunan 
Tirmizi) 

Mazkoora aqwaal se ye baat wazey ho jati hai k chiraga karna aur aatish baazi ye 
gair islaami rasam hai jiska shariyat e islamiya se koi talluq nahi balke ye bida'at 
hai ab agar koi musalman is wazahat k bawajood bhi isko islaam ka sha'aar aur 
naik amal samajh kar apnaye to us se badi naadaani kya hogi. 


3. SHAB E BARAAT KA ROZA AUR QAYAAM 


Pandarvi (15th) shabaan ki raat mein bahut se musalman shab bedaari k liye 
khasoosi ibdadat aur qayam karte hai aur is ko shara'i amal samajhte hai aur is 
maah ki pandarvi (15th) tareekh ko roza rakhne ka ehtamaam karte hai aur is par 
istedlaal k liye ek zaeef aur mouzu hadees paish karte hai j isko 

Hazrat e Ali Razi Alla hu Anhu ne riwayat kiya hai k Rasool Allah Sallallahu Aliahi 
Wa Sallam ne farmaya: Is ki raat mein qayam karo aur agle din roza rakkho kyunki 
is raat ki shaam hi se Allah ta'ala aasmani dunya par nuzool farmaata hai aur 
farmata hai k koi magfirat ka talabgaar hai k usko maaf karu, hai koi rizk ka talab 
karne wala k mein usko rizk do, hai koi bimar ya musibat-zada k mein usko aafiyat 
de du, hai koi sawal kane wala k mein use du, kya koi hai , kya koi hai yaha tak k 
fajar saadiq tulu ho jaye. (Sunan Ibne Maja Hadees no. 1390) 

Ye Hadees jhooti aur manghadat hai is mein ek raavi abu bakr bin abdullah bin 
muhammad bin abu sabra qurshi hai jisko muhaddiseen ne zaeef wa matrook, 
kazzaab aur waziul hadees qaraar diya hai, Allama Albani Rahimahullah ne usko 
shadeed zaeef ya mouzu kaha hai, Allama Abdur Rahman Mubarkpuri 
Rahimahullah sahab Tohfatul Ahwaazi mein farmate hai k pandarvi (15th) 
shabaan k roozey k baare mein mujhe koi sahih wa marfo hadees nahi mili rahi 
Hazrat E Ali Razi Allahu Anhu ki wo hadees jisko ibne maja ne riwayat kiya hai aur 
jiska mafhoom ye hai k pandarvi (15th) tareekh mein qayaam karo aur us k din 

mein rooza rakkho akheer tak to ye hadees jesa k aap ko maloom hai sakht zaeef 
hai aur Hazrat Ali Razi Allhu Anhu ki ek dusri riwayat hai jo pandarvi (15th) 
shabaan k roozey k baare mein hai aur jisme hai k agar kisi ne is din rooza rakkha 
to use 60 saal pehle aur 60 saal agle rozo ka sawab milega is ko ibne Jauzi ne 
mouzu'aat mein bayan kiya hai aur kaha k ye hadees mauzu hai aur is ki asnaad 
muzlam hai. 

Allama Ubaidullah Rahmani muhaddis mubarakpuri sharah mishkaat Mar'aatul 
mafateeh mein farmaate hai k ye shabaan ki pandarvi (15th) tareekh k din mein 
roza rakhne k bare mein koi marfo sahih ya hasan ya mamoli zaeef ya koi hadees 
nahi hai aur na hi koi qavi ya zaeef asar hi paya jata hai. (Mar'aatul mafateeh jind 
4 safa no. 344) 

Isi tarah Hafiz Ibne Rajab Hambali farmaate hai shabaan ki pandarvi (15th) raat ko 
qayam ki fazilat mein na Nabi Sallallahu Alaihi Wa Sallam se kuch saabit hai aur na 
aap k sahaba Razi Allahu Alaihim Ajmaeen se saabit hai. (Lata iful maroof) 

Lihaza is hadees se shab e baraat ka roza rakhna aur raat mein qayam karna saabit 
nahi hota is k bawajood hamare yaha bahut se loog mukhtalif ilaqo mein is roozey 
k rakhne aur raat mein qayam ka ehtamaam maah e ramazan k farz roozey aur 
qayam e shab e qadr se bhi badh kar karte hai halankey is tarah ka gair shara'i 
amal karna ajr o sawab k bajaye azaab e ilahi ka baa'as hai. 

4. MAKHSOOS NAMAZO KA EHTAMAAM 


Shab e baraat ko ba-barkat raat samajh kar masajid mein majalis ka ineqaad hota 
hai aur bade shook wa ragbat k saath qayam ul lail ka ehtamam hota hai aur is 
mein do teen andaaz ki khud saakhta namazey padhne ka ehtamaam hota hai aur 
is k jawaaz k liye do teen ahadeese paish ki jati hai jo nihayat zaeef aur mauzu hai 
pehli namaz 14 rakaat par mushtamil hoti hai aur Hazrat Ali Razi Allahu Anhu se 
marvi ye hadees bataur e istedlaal laate hai jisme unhone bayan kiya hai Nabi e 
Kareem Sallallahu Alaihi Wa Sallam ne shabaan ki pandarvi (15th) raat mein 14 

rakaat padhi iske baad kuch surato ki tilawat ki phir farmaya k jo shaks is tarah 
kare jese k mene kiya hai to use 20 makbool hajj aur 20 makbool roozey ka sawab 
milta hai. (Shoban ul Emaan Behaqui Hadees no. 3559) 

Allama ibne Jauzi Razimahullah kitab al Mauzu'aat jild 2 safa no. 445 mein is 
hadees ko bayan karne k baad kehte hai k ye hadees bhi manghadat hai aur is ki 
sanad nihayat tareek hai, Imam Behaqui Rahimahullah ne bayan kiya k ye hadees 
mauzu k mushaba hai aur ye munkir hai iske raaviyo mein Usman bin saeed se 
pehle k tamaam raavi majhool hai, Imam Sayooti Rahimahullah ne bhi isi tarah 
hukam lagaya hai. (Tanziyatul shareata li bin iraaq jild 2 safa no. 94) 

Doosri namaz 12 rakaat is shab mein masnoon amal samajh kar padhi jati hai aur 
iski daleel mein ek mauzu aur khud saakhta hadees paish ki jati hai: Jisne shabaan 
ki pandarvi (15th) raat mein 12 rakaat namaz padhi aur har rakaat mein 30 
martaba "QUL HU WALLAHU AHAD" padhey to wo marne se pehle jannat mein 
apna thikana dekh lega aur apne gharwalo mein se 10 aese loogo ki sifarish 
karega jike liye jahannam wajib ho chuki hogi. 

Is hadees ko bhi Allama Ibne Jauzi Rahimahullah ne kitab al Mauzu'aat mein naqal 
karne k baad kaha k ye hadees mauzu (manghadat) hai aur is ki sanad mein 
majhool raavi hai 

Teesri namaz salatul fiya k naam se padhi jati hai is ki badi fazilat bayan ki jati hai 
jabke is namaz ki bhi koi asal nahi aur kitab o sunnat se is ajeeb wa gareeb namaz 
ka koi saboot nhi milta, is k saboot mein hazrat Ali Razi Allahu Anhu se marvi ye 
hadees badi shad wa mad se paish ki jaati hai k Rasool Allah Sallallahu Alaihi Wa 
Sallam ne Hazrat E Ali Razi Allahu Anhu ko mukhatib karte hue farmaya k jo shaks 
is raat mein 100 rakaat namaz is tarah padhega k har rakaat mein surah fatiha aur 
"QUL HU WALLAHU AHAD" das das baar padhey to Allah uski har zarurat poori 
kar deta hai aur agar Looh e mehfooz mein wo badbakht likha gaya hai to Allah 
ta'ala usey mita kar usey khush naseeb likh deta hai aur uske ayenda ek saal k 
gunah nahi likheyjaate. 

Is hadees ko Allama ibne Jauzi Rahimahullah ne kitab Al Mauzu'aat mein teen tark 
se zikr kiya hai aur iske baad farmaya k is hadees k mauzu hone mein koi shak 
nahi, iske zayada tar raavi majhool hai balke unme se baaz to bilkul zaeef hai aur 
is tarah ki hadees ka Nabi Sallallahu Alaihi Wa Sallam se saadir hona namumkin 
hai aur humne bahut se loogo ko dekha hai k jo ye namaz padhte hai jab choti 
raatey hoti hai to wo is k baad so jaate hai aur unki namaz e fajr faut ho jati hai 
jabke jahil a'emma e masajid ne is namaz ko aur isi tarah salatur raga'ib ko loogo 
ko jama karne aur kisi bade mansab tak pahunchane ka zariya bana liya hai aur 
kissa goo (yani kissey kahani bayan karne wale) loog apni majalis mein is namaz ka 
tazkira karte hai halanke ye sab haqq se bahut door hai. (Al Mauzu'aat jild 2 safa 
no. 443) 

Imam Nauvi rahimahullah farmate hai k wo namaz jo salatur raga'ib k naam se 
maroof hai wo aur isi tarah shabaan ki pandarvi (15th) raat ki 100 rakaat namaz ye 
dono namazey bahut buri bida'at hai lihaza quwwatul quloob aur ahyaa uloom ud 
deen mein inke tazkira se dhookey mein nahi padna chahiye aur na hi unke baare 
mein riwayat ki koi hadees se dhooka khana chahiye kyunki wo puri ki puri batil 
hai. (Majmua E Nauvi jild 3 safa no. 379) 

Allama Shokaani Rahimahullah farmate hai ye hadees mauzu hai aur is k baaz 
alfaaz mein iske padhne wale ko jo sawab milne ki sarahat ki gayi hai unke 
manghadat hone k baare mein kisi aqalmand insaan ko shak nahi ho sakta aur iske 
raavi majhool hai aur sahib e aahya wagaira jese fuqaha aur mufassareen ki ek 
jama'at is riwayat se dhoka kha gayi hai halankey shabaan ki pandarvi (15th) raat 
ki namaz k baare mein jo hadees mukhtalif tareeq se riwayat ki gayi hai wo apne 
tamaam tareeq k saath batil aur mauzu hai. (Al Fawa'id Maumuah safa no. 53) 

Allama ibne qayyim Rahimahullah shab e baraat mein kisi makhsoos tareeq se 
namaz padhne k baare mein mazkoora ahadees ko manghadat qaraar dete hue 
farmaate hai k tajjub us shaks par hai jisko sunan ki mamooli si bhi maarfat ho aur 
wo is tarah ki bakwaas se dhooka kha kar is namaz ko padhey jabke ye namaz 
islam mein choothi (4th) sadi k baad ejaad ki gayi aur is ki nashu wa numa baitul 

muqaddas se hui phir iske riwaaj k liye muta'addad ahdees ghad kar paish ki gayi 
unhi mein se ye hadees hai k jisne shab e baraat mein hazaar martaba "QUL 
HUWALLAHU AHAD" padha to Allah ta'ala uski taraf 100 farishto ko bhejega jo 
usko basharat denge aur ye hadees k jo pandarvi (15th) shabaan ki raat mein 12 
rakaat namaz padhey aur har rakaat mein 30 martaba "QUL HU WALLAHU AHAD" 
padhey to wo apne gharo mein se aese 10 loogo ki sifarish karega jin par 
jahannam wajid ho gayi, is k alawa wo jo ahadees hai unme se koi hadees bhi 
sahih nahi hai. (Al Munarul Muneef fi sahih wal zaeef safa no. 104) 

Tamaam ulama e ikraam ne ye faisla kiya hai k is raat ki namaz ya koi dusri namaz 
shariyat mein sabit nahi imama Tartoosi, Imam Auzayi, Hafiz Aeraaqi, Allama 
Nauvi, Allama Shaukani, Ibne Jauzi, Ibne Qayyim, Sheikh ibne baaz, Allama 
Nasiruddin albaani Rahimahullah aur degar ulama e islam ne pandarvi (15th) 
shabaan ki raat mein padhi jane wali namaz ko be-asal qaraar diya hai aur 
musha'hid ulama e ahnaaf jese Allama anwar shah kashmiri, Allama Yousuf 
banooti, Mulla Ali Qaari hanfi Rahimahullah wagaira ne bhi bayan kiya hai k is raat 
mein koi khaas namaz saabit nahi hai. 

Chunanchey Mulla Ali Qaari hanfi Rahimahullah farmaate hai k is namaz k baare 
mein zaeef ya mauzu ahadees k alawa kuch bhi warid nahi is liye aap ko is se 
dhoka khana nahi chahiye k ise quwwatul quloob aur ahyaa e uloom ud deen k 
muallifeen ne zikr kiya hai neez ye bida'at namaz pehli martaba 448 hijri mein 
baitul muqaddas mein aejaad ki gayi jab baad aatish parasto ne islaam qubool 
kiya to wo sab musalmano k saath namaz padhte to apne saamne aag jala liya 
karte they unhi loogo ne salaat aejaad kiya tha chunanchey jab shabaan ki 
pandarvi (15th) raat aati to wo ye namaz padhte aur apne aagey aag jalate takey 
raat ko zayada dair tak wo aag k aagey tazeeman khade rahe iske alawa loog is 
aag ki aad mein bahut si buraiyo ka irtikaab bhi karte they yaha tak k us waqt k 
auliya e kiraam ko ye khauf la haqq hua k kahi unhe zameen mein dhasa na diya 
jaye is liye wo unke ilaqo se door chale jaate they jinme is bida'at par amal kiya 
jata tha aur uski aadh mein kayi buraiyo ka irteqaab kiya jata tha. (Tohfatul 

Ahwaazi jild 3 safa no. 163, Al Mauzu'aat ul Kabeerah safa no. 330, Tazkiratul 
Mauzu'aat az allama qutni safa no. 45) 

Nihayat afsoos ka muqaam hai k jo namaz aatish parasto ne paanchvi (5th) sadi 
mein ejaad ki aur uski fazilat mein jhooti ahadees bhi ghad daali aaj musalman 
pandarvi (15th) shabaan ki raat mein is namaz ka khasoosi ehtamaam karte hai 
aur poore zoor shoor k saath in jhooti aur manghadat ahadees ko bayan karte hai 
jabke ye aur is qisam ki degar tamaam ahadees bil ittefaaq zaeef aur mauzu hai 
aur a'emma e kiraam allama Shokaani, ibne Jauzi, ibne Hibban, allama Qutni, hafiz 
Sayooti wagirah ne in riwayat ko be-asal aur na qabil e aetabaar qaraar diya hai. 

Allama shiekh bin Baaz Rahimahullah mufti saudi arab farmaate hai k pandarvi 
(15th) shabaan ko koi ibadat mashrooh nahi agar pandarvi (15th) shabaan ki raat 
mein ijtima ya kuch ibadat karna mashrooh hota to Nabi E Akram Sallallahu Alaihi 
Wa Sallam zaroor uski taraf rehnumayi farmaate ya apni ummat ko aagaah karte 
ya khud ibadat karte agar aapne in raato mein kuch ibadat ki hoti ya koi khaas 
kaam kiya hota to sahaba e kiraam Razi Allahu Anhum ummat e muhammadiya k 
loogo ko zarorr batate aur ise loogo se bhi na chipaate, Anbiya Alaihis Salaam k 
baad wo tamam loogo se afzal aur behtar they aur sab se zayada loogo k khair 
khawah they Allah ta'ala unse raazi hua aur wo us se raazi ho gaye jabke ulama ne 
sarahat ki hai k nisaf shabaan ki raat ki fazilat mein Aap Sallallahu Alaihi Wa Sallam 
se koi cheez sabit nahi hai ,1s se maloom hua k is raat mein ijtema karna bida'at 
hai jo deen e islaam mein nayi aejaad hai isi tarah is raat ko kisi khaas ibadat k liye 
makhsoos karna bhi bidaat aur gunah ka kaam hai. (Bida'at e murawajjah shariyat 
e muhammadiya ki rooshni mein safa no. 42 aur 43) 

Aakhir mein hum muhaddis e kabeer Allama Ubaidullah Rahmaani Mubarakpuri 
Rahimahullah ka bayan naqal karte hai aap farmate hai k khasoosi taur par 
pandarvi (15th) shabaan ki raat ko zinda karna, is mein bedaar rehna, is mein 
qayam ka ehtamam, panjgaana namazo mein se baaz ko ya tamaam faraz namazo 
ko chood dena aur degar wajibaat ki adaigi se gaflat baratna jesa k hamare is 
zamane mein aam musalmano ki haalat hai bila shubah ye bahut buri baat hai aur 

fara'iz ko chood kar mandoob kaam mein mashgool rehna deeni amal nahi hai aur 
na raaye ka is se kuch talluq hai isi tarah is raat mein tamaam sunan ko chood kar 
qabro ki khaas taur par ziyarat karna bhi masnoon nahi hai aur ye kisi sahih ya 
zaeef hadees se saabit bhi nahi hai is raat mein murdo ki rooho k aamad wa haazri 
ka aqeedah karna, us k istaqbaal k liye gharo ko saaf karna, unki takraam k liye 
deewaro ko laip karna aur unki zaruriyaat k liye chiraag aur qandeeley jalana aur 
chiraaga karna ye tamaam umoor bila shak bida'at e gumraahi mein se hai. 
(Mar'aatul Mafateeh Sharah Mishkaatul Masabeeh jild 4 safa no. 342) 

Khulasa e kalaam ye hai k pandarvi (15th) shabaan ki shab (shab e baraat) ki 
fazilat aur is raat mein khasoosi namaz wa ibadat karne k silsiley mein koi sahih 
wa marfoo hadees marvi nahi hai albatta is poore maah mein bakasrat nafli 
roozey rakhney ka amal masnoon hai lekin pandarvi (15th) shabaan ki shab 
bedaari (yani puri raat jaagna) wa qayaam aur makhsoos namaz wa ibadat karne k 
liye aur iske din ko rooza rakhne k liye khaas karna, jo dar haqeeqat infiraadi aur 
ijtimaayi taur par qabro ki ziyarat karna, chiraaga aur aatish baazi karna, roozo ki 
aamad wa haazri ka aqeedah rakhna, aur unke isteqbaal k liye gharo ki safayi, 
agarbatti wa loobaan jalana, halwa wagira pakana ye saare umoor be-asal hai 
shariyat e islamiya mein inka koi saboot nahi ye gumrah kun bida'at hai jinse 
bachne ki quran wa sunnat e nabviya mein taleem wa talqeen ki gayi hai lihaza 
har musalman ko uswa e nabwi ko apnate hue un tamaam bida'at wa khurafaat 
aur baatil rasoom wa riwaaj aur gair shara'i aamaal wa aqaid se ijtinaab (bachna 
chahiye) karna chahiye. 


SHAB E BARAAT SE MUTALLIQ ZAEEF, MAUZU AUR MANGHADAT 
AHADEES 


Islaami saal ka aathwa (8th) mahina "Shabaan" ki pandarvi (15th) shab ki ahmiyat 
wa fazilat k talluq se mualamano ka ek bada tabka ifraat ka shikaar hai, is raat 
ibadat wa riyazat, shab bedaari aur mukhtalif bid'aat wa khurafaat anjaam diye 

jaate hai, wazey rahe k makhsoos raat ki ibdat Allah k Rasool Sallallahu Alihi Wa 
Sallam k zamane mein na thi aur na hi sahaba e kiram Razi Allahu Aahum k 
zamane mein, albatta Khalid bin Maadaan Matoofi sana 103 hijri aur makhool 
shami k mutalliq maroof hai k ye loog is raat khoob ibadtey kiya karte they, aur 
unhi k baad loog is raat ki ehmiyat wa fazilat k bare mein ikhtilaaf ka shikaar ho 
gaye. (Al Ibda'a fee Mazarul Ibtida safa no. 286) 

Lihaza baaz loogo ne is raat ki fazilat mein mukhtalif riwayaat wa aasaar paish kiye 
hai jinhe ulama e muhaddiseen ne mehal e nazar bataya hai. 

Ek riwayat jiske talluq se ye kaha jata hai k ye sahih ya hasan hai is riwayat ka 
jayeza: 


SHAB E BARAAT K TALLUQ SE JO EK HADEES SAHIH YA HASAN KAHI JATI 
HAI USKA JAYEZA 


1. Allah ta'ala shabaan ki pandarvi (15th) shab ko tamaam makhluqaat ki taraf 
dekhta hai aur mushrik aur keena parwar (ek riwayat k mutabiq qaatil) k alawa 
sab ki magfirat farma deta hai. 

Ye riwayat inhi alfaaz k saath 7 Sahaba E Kiraam Razi Allahu Alaihim Ajmaeen se 
marvi hai jiski tafseel kuch yuh hai: 

i. Hazrat Abdullah bin Umar wa bin Aas Razi Allahu Anhu ki riwayat: Is 
riwayat ko imam Ahmad ne Musnad (2: 176) mein aur munzari ne Targeeb wa 
Tahzeeb (rakam: 1519) k andar riwayat kiya hai, is riwayat ki sanad mein maroof 
zaeef raavi ibne luhayi ka wajood is hadees k zaeef hone k liye kaafi hai, jesa k 
haishmi ne likha hai k ye raavi zaeef hai (Majmua uz Zawa'id 8:65) 

Albatta sheikh Albanai Rahimahullah ne is hadees ko rasheed bin sa'ad ki 
mutaba'at ki bina par hasan qaraar diya hai 

Wazey rahe k rasheed bin sa'ad khud zaeef hai, kyunki ye munakeer (munkir 
raaviyo) ki riwayat kiya karte they, hattake imam abu haatim ne ibne luhayi ko in 
par muqaddam qaraar diya hai. (Al Jarah wal tadeel raqam: 2319, Taqreeb raqam: 
1953) 


ii. Hazrat Abu Musa Ash'ari Razi Allahu Anhu ki riwayat: Is riwayat ko ibne 
maja ne sunan (Iqamatus salaat raqam: 1390) mein riwayat kiya hai, is riwayat ki 
sanad 3 wajah se maalool hai 

i. Abu Luhayi ki wajah se is k andar zaaf hai 

ii. Abdur rahmaan bin azrab majhool hai 

iii. Is ki sanad k andar iztaraab hai 

iii. Hazrat Abu Hurairah Razi Allahu Anhu ki riwayat: Ise bazzaar (Musnad 
Bazzaar safa no. 245) ne riwayat kiya hai, ye riwayat hishaam bin abdur rahmaan 
ki wajah se maalool hai jo k majhool hai, jesa k haishmi ne likha: mein inhe nahi 
jaanta. 

iv. Hazrat Abu Bakr Siddequi Razi Allahu Anhu ki riwayat: Is ko ibne 
khuzaima ne "Kitabut Tauheed", Behaqui ne "At Targeeb" aur Ibne Abi Aasim ne 
"Kitabus Sunnah" (raqam: 509) k andar riwayat kiya hai. 

Imam Behaqui farmaate hai iski sanad mein koi harj nahi hai (Sahiha 3:137) lekin 
is sanad k andar abdul malak bin abdul malak (ya abdul malik bin abdul malik) hai 
jinke silsiley se imam Bukhari farmaate hai: is ki hadees mehal e nazar hai, imam 
ibne hibban wagairah farmaate hai: is ki hadees ki mutaba'at nahi ki ja sakti, is 
hadees ko zikr karne k baad ibne adi farmate hai: yaani abdul malak (ya abdul 
malik) is asnaad k silsiley mein maaroof hai aur is hadees ko unse Umar wa bin 

Haaris k alawa koi riwayat nahi karta hai, aur ye hadees is sanad se munkar hai. 
(Lisaan ul Meezaan 4: 67, raqam 197) 

v. Hazrat Auof bin Maalik Razi Allahu Anhu ki riwayat: Ise bazzaar ne apni 
musnad (safa no. 245) k andar zikr karne k baad iski sanad ko zaeef qaraar diya 
hai, is riwayat ki sanad k andar 2 illatey hai: 

i. Ibne Luhayi ki mojoodgi 

ii. Abdur Rahmaan bin Na'am jinhe jamhoor a'imma ne zaeef qaraar diya 
hai, jesa k haismi ne likha hai. 

vi. Hazrat Abu Saalba Khasni Razi Allahu Anhu ki riwayat: Ise tabraani ne 
mojamul kabeer (raqam: 590-593), ibne Abi Aasim ne Kitabus Sunnah (raqam: 
511), Behaqui ne Shobul Emaan (3832) aur Munzari ne Targeeb wa Tahzeeb 
(4082) k andar riwayat kiya hai, jiski sanad mein ahoos bin hakeem hai jo zaeef ul 
hifaz hai (yaani haafize ki wajah se zaeef hai) (Majuma uz Zawa'id 8: 65, Taqreeb 
raqam: 292) 

vii. Hazrat Muaaz bin Jabal Razi Allahu Anhu ki riwayat: Ise tabraani 
(Mojamul Kabeer raqam: 215), Abu naeem (Al Haleeyah 5: 191), ibne hibban 
(1980), ibne Abi Aasim (As Sunnah raqam: 512) aur Behaqui (Fazail E Auqaat 
raqam: 22) wagaira ne riwayat kiya hai, is ki sanad mein inqataa paya jata hai, 
kyunki Makhool jo kaseerul risaal hai unka simaa (sun'na) maalik bin yakhamar se 
saabit nahi hai. (Taqreeb: 6923) 


SHEIKH NASIRUDDIN ALBAANI RAHIMAHULLAH KA HUKM AUR EK 
AHAM NUKTA 

Mazkoora riwayat jo 7 sahaba e kiraam Razi Allahu Anhum se marvi hai, shiekh 
Albaani Rahimahllah ne mutab'aat aur shawahid ki bunyaad par unme se baaz ki 
sanad ko hasan aur baaz ko sahih qaraar diya hai, lekin qaabil e zikr baat ye hai k 

jesa k aapne abhi mulahiza kiya unme se kisi bhi sanad ki wo hesiyat nahi hai jiski 
buniyaad par tamaam asnaad ko baik zubaan sahih qaraar diya ja sake aur uski 
bunyaad par kisi makhsoos raat ki koi ibadat mashroo qaraar paye, khaas taur se 
jisko bunyaad bana kar deen mein bida'at ka ek silsila shuru ho jeye, agar khench 
taan kar ye riwayat hasan k darje ko pahunch bhi jati hai to aasmani dunya par har 
rooz bila takhsees nuzool e rabb aur aamaal ki paishi se mutalliq degar tammam 
sahih raaviyo k paish e nazar shaaz qaraar payegi. 

Is silsile mein ek aham nukta ye bhi hai k Allah rabbul izzat ka bila kisi takhsees k 
har raat k nisf ko aasmani dunya par nuzool farmane se mutalliq muta'addad 
sahih raaviyo ka mojood hona aur kisi makhsoos raat se mutalliq kisi ek bhi 
riwayat ka illat se khali na hona apne aap mein kuch mana zarur rakhta hai! 
chunanche qaazi Abu Bakr ibne Arbi farmaate hai: "Shabaan ki pandarvi (15th) 
shab ki fazilat wagirah mein koi aesi hadees nahi hai jis par aetamaad kiya ja 
sake". 

Shab e Baraat se mutalliq baaki ki zaeef aur mauzu Ahadees: 


2 . Hazrat Ayesha Razi Allahu Anha ki riwayat jiske andar hai: yaani pandarvi (15th) 
shabaan ki shab Nabi aadam mein se is saal tamaam paida hone walo k baare 
mein likha jata hai, aur nabi aadam mein se is saal tamaam marne walo k baare 
mein likha jata hai, is raat unke aamaal uthaye jate hai aur unki rozi nazil ki jati 
hai. (Behaqui fi dawatul kabeer, mishkaat raqam 1305) 

Sheikh Albaani farmaate hai "Is riwayat ki sanad par meri waaqfiyat nahi ho sakti". 
(Taaliqa alal mishkaat) 


3. Jab pandarvi (15th) shabaan ki raat ho to raat mein qayaam karo aur din mein 
rooza rakkho, kyunki Allah ta'ala sooraj guroob hone par aasmani dunya par 
tashreef lata hai, aur kehta hai: hai koi maafi mangne wala jise mein bakhsh du, 


21 



Maah E Shabaan Aur Shab E Baraat Ki Haqeeqat 


hai koi roozi maangne wala jise mein roozi du, hai koi beemar jise mein accha 
karu, hai koi aesa, hai koi aesa, yaha tak k fajar ka waqt ho jata hai. (Ibne Maja 
kitab iqamatus salaat, raqam 1388) 

Is riwayat ki sanad mein Abu bakr bin abdullah bin abu sabra hai jinke mutalliq 
Imam ahmad aur yahya bin ma'een farmaate hai k "ye hadeese ghada karte they". 
(Mezaanul Aetadaal 4: 503, Taqreeb raqam: 8030), Sheikh Albaani rahimahullah 
ne bhi is riwayat ko mouzu qaraar diya hai. (Silsila E Zaeefa raqam: 2132) 


4. Hazrat Ali Razi Allahu Anhu ki riwayat hai farmaate hai shabaan ki pandarvi 
(15th) shab ko mene Allah k Rasool Sallallahu Alaihi Wa Sallam ko dekha k aapne 
14 rakaatey padhi phir faragat k baad baithey aur 14 martaba surah fatiha, 14 

martaba surah naas, 1 martaba ayatal kursi aur laqad ja-a-kum alkh padhi, jab 

aap namaz se farig hue to mene aapse se is amal k baare mein pucha to aapne 
farmaya: Jisne bhi aesa kiya to use 20 hajj e mabroor 20 saal k maqbool roozey ka 
sawaab milega. 


Imam Behaqui is riwayat ki takhreej karte hue farmaate hai: ye hadees mouzu k 
mushaba hai jabke ye munkar hai aur is ki sanad mein kayi ek majhool raavi hai. 
(Al Aasarul Marfua safa no. 80) 


5. Ae Ali! jis kisi ne bhi shabaan ki pandarvi (15th) shab ko ek hazaar baar "QUL 
HU WALLAHU AHAD" k saath 100 rakaatey padhi to us raat wo jo kuch maangega 
Allah rabbul izzat uski tamaam hajatey poori karega, aur usey 70 hoorey inayat 
farmaayega, jinme se har hoor k saath 70 hazaar gulaam aur 70 hazaar bacchey 
honge. 

Is riwayat k silsiley mein Mulla Ali Qari Rahimahullah farmaate hai: Sunnat e nabvi 
k ilm ki adni boo (khushbu) bhi paane wale par tajjub hai k wo is qisam k hazyaan 
wa bakwaas se dhooka kha jata hai. (Al Israrul Marfua safa no. 440) 

Shabaan ki pandarvi (15th) shab ki namazo se mutalliq muta'addad riwayate hai jo 
k tamaam ki tamaam mouzu wa manghadat ya munkir hai, wazey rahe k 
mazkoora namaz jo choothi (4th) sadi hijri k baad baitul muqaddas mein ghadi 
gayi aur iski fazilat mein mukhtalif jhooti hadeese bhi wazey ki gayi. 


6. Shabaan mera maheena hai, Shabaan paak kane wala hai aur ramzan (gunaho k 
liye) kaffara ka maheena hai. 

Ye riwayat 2 tareeko se marvi hai, ek Dailmi ne batareek: hasan bin yahya khasni 
an auzayi an yahya bin abi kaseer an ayesha marfoaa riwayat kiya hai. (Al Maqasil 
hasanatul sakhavi raqam: 595) 

Aur doosra ibne Asakar ne batareeq: jafar bin muhmmad bin khalid an hishaam 
bin khalid basandah an ayesha riwayat kiya hai. (Mukhtasar tareek e damishk 
6:84) 

Pehli sanad ka daromadar hasan bin yahya khashni par hai jisko ulama e hadees 
ne gair siqa aur matrook qaraar diya hai. (Al Jarah wal taadeel 1:2:44, Al 
Majroheen 1: 235, Al Meezan 1: 525, Zafa ud daarey qutni raqam: 190) 

Aur doosri sanad ko sheikh Albaani Rahimahullah ne "Zaeef juda" qaraar diya hai. 
(Silsila e Zaeefa raqam: 3746, Zaeef Jamey raqam: 3411) 


7 . Rajab Allah ka maheena hai aur shabaan mera maheena hai aur ramzan meri 
ummat ka maheena hai, Ise Dailmi (Musnad raqam: 3095), ne Hazrat Anas Razi 
Allahu Anhu se marfoo riwayat kiya hai. 

Hafiz Aeraaqi sharah Tirmizi mein farmaate hai k: Ye hadees musalaat hasan mein 
se hone ki bina par nihayat hi zaeef hai, Sheikh Albani Rahimahullah ne bhi is ki 
tazaeef ki hai. (Zaeef Jamey raqam: 3094), imam Shokaani ne is riwayat ko mouzu 

qaraar diya hai. (Al Fawa'id Majmua safa no. 100), neez imam ibne Jauzi aur 
allama Sayooti ne bhi mouzu qaraar diya hai. (Al Maozu'aat 2: 205, Al aalil 
Masnoo'a 2: 114), wazey rahe k is ki sanad mein abu bakr bin hasan nifaash 
mutham bin kazzab hai. (Lesanul Meezaan raqam: 441). aur kasaai majhool hai. 


8. Rajab k maheene ki fazilat aesi hi hai jesi quran ki fazilat tamaam kalaam pe aur 
shabaan k maheene ki wahi fazilat hai jesi meri tamaam ummat ambiya par hai. 
(Al Maqasidul Hasana raqam: 740) 

Hafiz ibne Hajar Rahimahullah tabaeen e ajab (safa no. 14) mein is riwayat ko 
mouzu qaraar dete hue Raqam taraaz mein: iske tamaam rawaat bajaz saqti k 
siqaat hai kyunki wo hadeese ghadhne mein maroof tha. (Kashaful Khafaul ajlooni 
2: 85) 


9 . Hazrat Ayesha Razi Allahu Anha ki riwayat hai k Allah k Rasool Sallallahu Alaihi 
Wa Sallam ne irshaad farmaya: Allah tabark o ta'ala shabaan ki pandarvi (15th) 
shab ko aasmani dunya par nuzool farmata hai, aur qabeela e qalb ki bakriyo k 
baal se bhi zayada ki tadaad mein loogo ki magfirat farmaata hai. (Tirmizi Kitabus 
Saum raqam: 739, Ibne Maja Kitab Iqamatus salaah raqam 1389, Musnad Ahmad 
6: 238, wal lalkayi 1: 101, wa abad bin hameed 1: 194) 

Is riwayat k silsiley mein imam Tirmizi farmaate hai k: "Imam Bukhari is riwayat ki 
tazaeef kiya karte they, kyunki yahya bin abu kaseer ka simaa (sun'na) arwa se 
saabit nahi hai, aur hijaaz bin artaah ka simaa (sun'na) yahya bin abu kaseer se 
sabit nahi hai", Shaikh Albani ne bhi is riwayat ko zaeef qaraar diya hai. (Zaeef 
Sunan Tirmizi raqam 739), aur qaabil e zikr baat ye hai k hijaaz mudallis hai aur ise 
anaana se riwayat kiya hai. 


24 



Maah E Shabaan Aur Shab E Baraat Ki Haqeeqat 


10 . Hazrat Ayesha Razi Allahu Anha ki riwayat hai: Allah k Rasool Sallallahu Alaihi 
Wa Sallam har maah 3 dino ka rooza rakkha karte they, bas auqaat roozo ko 
mu'akkhir kar dete aur jab ek saal kar rooza ikattha ho jata to shabaan mein rakh 
lete. (Tabraani) 

Hafiz ibne hajar farmaate hai: ye hadees zaeef hai, ise Tabraani ne aosaat k andar 
ibne abu laili k tareeq se riwayat kiya tha, aur ibne abu laili zaeef hai. (Fathul 
Baari, 4: 252) 


11 . Hazrat Anas Razi Allahu Anhu ki riwayat hai farmaate hai: Allah k Rasool 
Sallallahu Alaihi Wa Sallam se pucha gaya k ramazan k baad konsa rooza afzal hai 
to aapne farmaya: Ramzan ki tazeem mein shabaan ka roza. is hadees ko imam 
Tirmizi ne hasan, (Abwabuz Zakaat raqam: 657), Imam Tahavi ne sharah Ma'aani 
Aasaar (2: 83), Aur Imam Bagvi ne sharah As Sunnah (6: 629) k andar riwayat kiya 
hai. 

Imam Tirmizi ne is riwayat ko "Gareeb" qaraar diya hai, kyunki iski sanad mein 
Sadqa bin musa muhadiseen k nazdeek gair qawi hai, neez ye riwayat Abu Huraira 
Razi Allahu Anhu ki Muslim k andar riwayat karda marfoo wa sahih hadees ki 
ma'aariz bhi hai jisme hai: Ramazan k baad afzal rooza muharramul haraam ka 
rooza hai. (Fathul Baari 4: 252), Imam Munzari ne is hadees ki tazaeef ki taraf 
ishara kiya hai. (At Targee 1: 79), aur imam Jauzi ne gair sahih qaraar diya hai. (Al 
alal Muta'nahiyah raqam: 914), aur shiekh Albaani ne bhi ise zaeef qaraar diya hai. 
(Arwa'ul Gulyal 3:397) 


12 . Hazrat Ayesha Razi Allahu Anha farmaati hai k: Allah k Rasool Sallallahu Alaihi 
Wa Sallam ne poore maah e shabaan k roozey rakkha karte they, mene kaha: Ae 
Allah k Rasool Sallallahu Alaihi Wa Sallam! kya shabaan ka maheena aapke 
nazdeek sabse piyaara hai k aap is mein rooza rakhte hai?, to aapne farmaya: Is 

maheene mein Allah ta'ala poore saal k marne walo ka hisaab kitab likhta hai, 
lihaaza mein chahta hu k meri maut is haalat mai aye k mein roozey se hon. 

Is riwayat ko Abu Yaali ne riwayat kiya hai aur Shaikh Albani ne zaeef qaraar diya 
hai. (Zaeef Targeeb raqam: 619), yahi riwayat doosre alfaaz k saath warid hai 
jisme hai: Allah ta'ala is Saal marne wale tamaam nafs ki maut (isi maah mein) 
likhta hai, Shaikh Albaani ne is riwayat ko munkar qaraar diya hai. (Silsila E Zaeefa 
raqam: 5086) 


13 . Hazrat Mu'aaz bin Jabal Razi Allahu Anhu ki riwayat k Allah k Rasool Sallallahu 
Alaihi Wa Sallam ne farmaya: Jis 5 raato mein shab bedaari ki uske liye jannat 
wajib ho gayi: Tarwiya ki raat, Arfa ki raat, Qurbaani ki raat, Eid ul fitr ki raat aur 
pandarvi (15th) shabaan ki raat. 

Ise ibne Abi Aasim ne kitabus sunnah (1: 224), iben Hibban ne sahih (al hisaan 7: 
470), Tabraani ne Majmua uz zawa'id (8: 65), aur imam Asfahaani ne targeeb k 
andar zikr kiya hai. Aur Imam Munzari ne targeeb k andar zikr karne k baad is ki 
zaeef ya mouzu hone ki taraf ishara kiya hai, aur Shaikh Albaani ne ise mouzu 
qaraar diya hai. (Silsila E Zaeefa raqam: 522) 


14 . Hazrat Abu Umama Bahali Razi Allahu Anhu ki riwayat k Allah k Rasool 
Sallallahu Alaihi Wa Sallam ne irshaad farmaya: 5 raato mein ki gayi duaye radd 
nahi hoti: rajab ki pehli raat, shabaan ki pandarvi (15th) raat, juma ki raat, Eid ul 
fitr ki raat aur qurbaani ki raat. 

Is riwayat ko ibne Asakir ne tareekh e damishq (10: 275), k andar zikr kiya hai, aur 
Sheikh Albaani ne ise mouzu wa manghadat qaraar diya hai. (Silsila E Zaeefa 
raqam: 1452) 

15 . Hazrat Ayesha Razi Allahu Anha farmaati hai k: Allah k Rasool Sallallahu Alaihi 
Wa Sallam ne farmaya: Mere paas jibraeel Alihis Salaam aye aur farmaya k: ye 
pandarvi (15th) shabaan ki raat hai, is raat Allah ta'ala qabeela banu qalb ki 
bakriyo k baalo ki tadaad mein loogo ko jahannam se aazaad karta hai, aur 
mushrik, keena parwar, rishto ko toodne wale, takhne se niche kapda pehan'ne 
wale walidayn ki nafarmaani karne wale aur sharaabi ki taraf nahi dekhta. 

Ise Imam Behaqui ne riwayat kiya hai aur Sheikh Albaani ne ise zaeef qaraar diya 
hai. (Zaeef Targeeb raqam: 620) 

isi mana ki ek taweel riwayat doosre siyaaq mein imam behaqui ne shobul emaan 
k andar zikr kiya hai jise Shiekh Albaani ne 2 matrook raaviyo ki bina par hadd 
darja zaeef qaraar diya hai. (Zaeef Targeeb raqam: 1651) 


16 . Hazrat Ayesha Razi Allahu Anha ki riwayat hai: ye pandarvi (15th) shabaan ki 
raat hai, Allah ta'ala pandarvi (15th) shabaan ki raat apne bando ki taraf dekhta 
hai aur magfirat talab karne walo ki magfirat farmata hai aur raham talab karne 
walo par raham farmata hai aur keena parwar ko wese hi chood deta hai. 

Ise Imam Behaqui ne riwayat kiya hai aur Shiekh Albaani ne ise zaeef qaraar diya 
hai. (Zaeef Targeeb raqam: 622) 


17 . Hazrat Usman bin abul aas Razi Allahu Anhu ki riwayat hai k: Allah k Rasool 
Sallallahu Alaihi Wa Sallam ne irshaad farmaya: Jab pandarvi (15th) shabaan ki 
raat hoti hai to ek pukaane wala pukaarta hai: hai koi magfirat talab karne wala 
jise mein bakhshu?, hai koi maangne wala jise ata karu?, koi kuch bhi maange use 
diya jata hai siwaye zinakaar aurat aur mushrik k. 

Ise imam Behaqui ne riwayat kiya hai aur Sheikh Albaani ne ise zaeef qaraar diya 
hai. (Zaeef Jamey raqam: 653) 

18 . Raashid bin saad se marvi hai: pandarvi (15th) shabaan ki raat mein Allah 
ta'ala malakul maut ko is saal jin roohon ko qabz karne ka iraadah farmaata hai 
unko qabz karne se mutalliq wahi farmata hai. 

Is riwayat ko imam Dainuvi ne Al Majalisah k andar riwayat kiya hai, aur imam 
Albaani ne ise zaeef qaraar diya hai. (Zaeef Jamey raqam: 4019) 


19 . Hazrat Anas Razi Allahu Anhu ki riwayat, farmaate hai: jab rajab ka maheena 
aata to Allah k Rasool Sallallahu Alaihi Wa Sallam farmate: Ae Allah rajab aur 
Shabaan k maheeno mein hamare liye barkat ata farma aur hame ramazan tak 
pahuncha. 

Is riwayat ko Imam Behaqui aur ibne Asakir ne riwayat kiya hai aur Sheikh Albaani 
ne ise Zaeef qaraar diya hai. (Zaeef Jamey raqam: 4395) 


20 . Hazrat Abu Hurairah Razi Allahu Anhu ki riwayat: jisne pandarvi (15th) 
shabaan ki raat mein 12 rakaatey namaz padhi, aur har rakaat ami 30 martaba 
"QUL HU WALLAHU AHAD" padhi to namaz se faarig bhi nahi hota k use jannat 
mein uska thikaana dikha diya jata hai aur uske ghar waalo mein se aese 10 loogo 
k silsiley mein uski sifarish qubool ki jayegi jinpar jahannam waajib ho chuki hogi. 

Is hadees ko Imam bazzaar ne aur imam ibne Jauzi ne riwayat kiya hai. (Kashful 
Astaar 3: 436 aur al alal mutanahiyah 1: 70), iski sanad mein abdur rahmaan 
majhool aur amshi mudallis raavi hai, neez is mein hishaam ka koi mutaabey nahi 
hai jesa k imam ibne bazzaar ne iski wazahat ki hai aur imam ibne jauzi ne is 
riwayat ki sanad mein muta'addad majhool raaviyo ki wajah se mouzu qaraar diya 
hai, aur imam ibne Qayyim aur allama Sayooti ne bhi ise mouzu qaraar diya hai. 
(Al Muanrul Muneef safa no. 99, Al Alai Mauzu 2: 59) 

21. Jisne pandarvi (15th) shabaan ki raat mein 100 rakaatey ek hazaar baar "QUL 
HU WALLAHU AHAD" padhi to wo dunya se is haalat mein rawana hoga k Allah 
ta'ala uske khuwaab mein 100 farishte bhejega, 30 jannat ki basharat denge, 30 
use jahannam se bachayenge, aur 10 use uske dushmano ki saajish se 
bachayenge. 

is riwayat ko imam Ahmad ne riwayat kiya hai. (Musnad Ahmad 2: 176), is riwayat 
ko imam Munzari ne zaeef aur imam Ibne jauzi, imam Sayooti aur ibne Aeraaqi ne 
mouzu qaraar diya hai. (Targeeb 3: 460, Al Maouzu'aatul Kabeer 2: 125, Tanzeehal 
Shareeyah 2: 93, Al Alai Mauzua 2: 59) 


Allah ta'ala se dua hai k wo ummat e Muhammadiya Sallallahu Alaihi Wa Sallam 
ko Siraat E Mustaqeem par gaamzan rakkhey aur kitab o sunnat par amal paira 
hone aur tamaam bida'at aur baatil aamaal wa aqaid se bachne ki tofeeq ata 
farmaye. Ae Allah tu hame iska behtar badla ata farma aur jo hamare bhai hamare 
is kaam mein hamara saath de rahe hai ae Allah tu unki jayez tamann'o ko qubool 
farmya aur is kitab ko hamare liye sadqa e jaariya bana aur mere walidayn ko bhi 
iska behtar badla ata farma. (Aameen Ya Rabbal Alameen) 

